Organizația Municipală a PSD Bacău a validat, în cadrul Adunării Generale, tripleta care va candida la alegerile locale de pe 9 iunie, unde vrea să obțină atât fotoliul de primar, cât și pe cel de președinte al Consiliului Județean.
Astfel, pentru municipiu a fost propusă echipa formată din actualul președinte al CJ Bacău, Valentin Ivancea, care candidează pentru postul de primar și prefectul Lucian Bogdănel, primul pe lista de consilieri locali, care vizează postul de viceprimar. Pentru județ, a fost validată candidatura Cristinei Breahnă-Pravăț, în prezent senatoare de Bacău. Toate cele 3 propuneri au fost votate în unanimitate de membrii PSD prezenți la adunarea ce a a avut loc la CAEx, marți seară.
"Doar impreună putem câștiga Primăria, este necesar să lăsăm lucruri concrete în urmă, obiective îndeplinite. Știm bine că poarta de intrare în județ o reprezintă municipiul Bacău. Este prima impresie, fie că vorbim de gară, autogară sau aerogară. Ceea ce lasă în urmă municipiul este o impresie sordidă. O spun cu responsabilitate. Bacaul este un oraș gri", a precizat printre altele Valentin Ivancea, candidatul PSD la Primăria Bacău. Acesta a vorbit despre expertiza sa de la CJ Bacău, acolo unde nu a ratat niciun proiect european și dorința de a fi un primar ferm și corect pentru toți băcăuanii.
Lucian Bogdănel, actual prefect, s-a decis să candideze la Consiliul Local și să facă echipă cu Valentin Ivancea din postura de viceprimar. Acesta a vorbit despre modul "falimentar" în care administrația Viziteu – USR a condus Bacăul și de nevoia de schimbare. "Ați trăi sau ați reveni într-un oraș unde primarul crede că funcția de primar e pentru a împărți apartamente de serviciu, fără acte, la fetele de la partid, de la USR? Ați veni în orașul în care, cu incuviințarea pseudo-primarului Viziteu vârstnicii de la Căminul de bătrâni sunt jecmăniți și bugetul exfoliat cu achiziții de 4-5 ori prețul pieței? În orașul al cărei pseudo-administrații nu a atras niciun cent din cele 9 milioane de euro pe care guvernul le-a alocat prin programul Anghel Saligny pentru modernizarea rețelei de apă? În orasul în care, în fiecare an, 400 de copii, și asta e statistică de la Spitalul Județean, ajung la spital mușcați de câini?", s-a întrebat retoric Lucian Bogdănel.
Cristina Breahnă-Pravăț a vorbit despre nevoia de unitate a PSD Bacău și l-a lăudat pe Valentin Ivancea, alături de care își dorește să facă echipă pentru Bacău. "Sunt astăzi în postura de candidat desemnat la funcția de președinte al Consiliului Județean, însă logica acestei nominalizări se bazează pe faptul că împreună cu profesionistul Valentin Ivancea și alți colegi din organizația municipală, ne propunem să ducem Bacăul pe o cale a normlității, pentru a asigura un viitor decent copiilor noștri", a precizat candidata PSD la șefia CJ Bacău.
La eveniment a luat cuvântul și președintele PSD Bacău, Dragoș Benea. "Câștigarea alegerilor nu este un scop în sine. Dorim să câștigăm pe 9 iunie, iar peste 4 ani să constatăm că nu am dezamăgit pe nimeni și am confirmat așteptările. […] Această tripletă pentru municipiul Bacău și Consiliul Județean este expresia responsabilității cu care PSD Bacău înțelege să abordeze alegerile locale", a declarat printre altele liderul social-democrat.
Declarațiile, pe larg, pot fi urmărite pe transmisia evenimentului.